Der ligger en lastbil i Limfjorden ud for molen ved færgelejet i Hvalpsund. Der har den ligget, siden den tidlig tirsdag morgen trillede af Hvalpsundfærgen , der sejler mellem Sundsøre og Hvalpsund, kort før, den var fremme ved færgelejet, fordi chaufføren havde glemt at trække håndbremsen. Derfor har der hele dagen været beredskab og nysgerrige tilskuere til stede på havnen, og nu begynder man at gøre klar til, at lastbilen skal op af vandet igen. Der er dog en stor udfordring. For molen er ikke bred nok til, at kranen, der skal hejse lastbilen op, kan komme derud. Derfor har man været nødt til at tænke anderledes, fortæller Palle Olesen, der er indsatsleder ved Nordjyllands Beredskab. - Fordi man ikke rigtigt kan holde her på molen med en kran, så er planen at køre en lastbil op på molen, der så skal prøve at trække den ned til den anden ende, hvor der er plads til den store BMS-kran, der kan trække den op, forklarer han. Skal den hæves med flydelegener, når I skal trække den? - Nej, vi håber, vi kan trække den hen over fjordbunden… Det er i hvert fald det, vi satser på, så nu må vi se. Det er vores plan A, og så må vi se, om vi skal til en plan B. Selvom man får lastbilen op, så vil det dog ikke være muligt at genoptage færgefarten med det samme. Rampen på færgen blev nemlig skadet, da lastbilen kørte ud over kanten.
En lastbil endte tidligt tirsdag morgen i Limfjorden, da en chauffør glemte at trække håndbremsen, da han parkerede på Hvalpsundfærgen.